Toshkentda Abdulla Qodiriy nomidagi ijod maktabi tashkil etildi

Toshkentda o‘zbek romanchiligi asoschisi Abdulla Qodiriy nomidagi ijod maktabi tashkil etildi. Bu haqda Xalq ta’limi vazirligi axborot xizmati ma’lum qildi.

Joriy yil 21—25-avgust kunlari ushbu ijod maktabida o‘qish istagida bo‘lgan o‘quvchilardan 2019—2020-o‘quv yili uchun hujjatlar qabul qilindi. Mazkur o‘quv yilida 5-8 sinflarga jami 120 nafar o‘quvchi qabul qilish rejalashtirilgan bo‘lib, 488 nafar o‘quvchidan hujjatlar kelib tushdi (bir o‘ringa o‘rtacha 4,1 nafar).
28-avgustdan Olmazor tumanidagi 224-sonli maktabda A.Qodiriy nomidagi maktabning ijodiy tanlovlari boshlandi. Ulardan muvofaqiyatli o‘tgan iqtidorli o‘quvchilar 30-avgust kuni test sinovlarida ishtirok etadi.

Ma’lumot uchun, ijod maktabi poytaxtning Olmazor tumanidagi Abdulla Qodiriy nomidagi madaniyat va istirohat bog‘i hududida barpo etilayotgan yangi o‘quv binosida joylashadi.